**PREDKLADACIA SPRÁVA**

Návrh zákona, ktorým sa mení zákon č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov, sa predkladá ako iniciatívny návrh.

Uvedený návrh zákona reaguje predovšetkým na požiadavky aplikačnej praxe pri vyhodnocovaní žiadostí o poskytnutie dotácie podľa §2 ods.1 písm. a) zákona.

Vychádzajúc zo skúseností z praxe, v rámci doterajšej právnej úpravy nie je možné hodnotiť mnohé žiadosti, pri ktorých je člen Vedeckej rady buď štatutárnym orgánom alebo členom štatutárneho orgánu žiadateľa alebo spoločníkom právnickej osoby, ktorá je žiadateľom. Takisto nemôžu byť hodnotené žiadosti, pri ktorých je člen Vedeckej rady súčasne aj zamestnancom žiadateľa alebo zamestnancom záujmového združenia právnických osôb, ktorého bol žiadateľ členom. Vo veľkej väčšine prípadov pritom sú žiadateľmi kvalitné vedecké a  vzdelávacie inštitúcie (najmä lekárske fakulty), ktoré doterajšia právna úprava takýmto spôsobom diskvalifikuje.

Cieľom predkladanej novely je teda upraviť proces hodnotenia žiadostí v prípadoch, kedy žiadatelia sú vo vzťahu k členovi Vedeckej rady tak, aby sa zamedzil konflikt záujmov členov Vedeckej rady vo vzťahu k žiadateľovi, aby sa zachovala nestrannosť pri hodnotení žiadostí o poskytnutie dotácie a súčasne, aby sa vytvoril priestor pre kvalitné vedecké projekty v záujme podpory výskumu a vývoja v oblasti zdravotníctva.

Návrhom zákona nevznikajú nové požiadavky na štátny rozpočet. Návrh zákona nebude mať vplyv na rozpočty obcí a vyšších územných celkov a nebude mať vplyv na podnikateľské prostredie, sociálne vplyvy, ani vplyv na životné prostredie a na informatizáciu spoločnosti.

Nie je dôvod nesprístupňovania návrhu zákona.

Návrh zákona nie je predmetom vnútrokomunitárneho pripomienkového konania.

Dátum účinnosti sa navrhuje s prihliadnutím na dĺžku legislatívneho procesu a potrebnú legisvakanciu.